PATVIRTINTA

Lietuvos Respublikos žemės ūkio ministro

2014 m. lapkričio 27 d. įsakymu Nr. 3D-903

(Lietuvos Respublikos žemės ūkio ministro

2020 m. sausio 9 d. įsakymo Nr. 3D-14

redakcija)

**ŠviečiamoSIOS gyvulininkystĖS programOS**

**įgyvendinimo TAISYKLĖS**

**I SKYRIUS**

**bendrosios nuostatos**

1. Šviečiamosios gyvulininkystės programos įgyvendinimo taisyklės (toliau – Taisyklės) parengtos atsižvelgiant į Šviečiamąją gyvulininkystės programą, patvirtintą 2014 m. rugsėjo 16 d. Lietuvos Respublikos žemės ūkio ministro įsakymu Nr. 3D-616 „Dėl Šviečiamosios gyvulininkystės programos patvirtinimo“ (toliau – Programa).

**II SKYRIUS**

**VARTOJAMOS SĄVOKOS**

2. Taisyklėse vartojama sąvoka **šviečiamasis gyvulininkystės renginys vaikams ir jaunimui** – renginys (žaidimas, konkursas, teminė valandėlė, seminaras, lauko diena, pažintinė išvyka ir kt.), kurio metu teikiamos teorinės ir praktinės žinios apie gyvulininkystę ir skatinamas darželinukų, pradinių ir aukštesniųjų klasių moksleivių susidomėjimas gyvulininkyste.

3. Kitos šiose Taisyklėse vartojamos sąvokos apibrėžtos Lietuvos Respublikos žemės ūkio, maisto ūkio ir kaimo plėtros įstatyme, Lietuvos Respublikos veterinarijos įstatyme, Lietuvos Respublikos ūkinių gyvūnų veislininkystės įstatyme,  kituose įstatymuose ir jų įgyvendinamuosiuose teisės aktuose, reglamentuojančiuose gyvulininkystę ir su ja susijusią veiklą, taip pat Lietuvos Respublikos švietimo įstatyme ir kituose įstatymuose bei jų įgyvendinamuosiuose teisės aktuose, reglamentuojančiuose švietimo ir su juo susijusią veiklą.

**III SKYRIUS**

**PROGRAMOS TIKSLAS IR UŽDAVINIAI**

4. Programos tikslas – skatinti vaikų ir jaunimo susidomėjimą gyvulininkyste.

5. Programos uždaviniai:

5.1. supažindinti vaikus ir jaunimą su visomis Lietuvoje paplitusiomis tradicinėmis gyvulininkystės šakomis: pienine ir mėsine galvijininkyste, kiaulininkyste, paukštininkyste, arklininkyste, avininkyste, ožkininkyste, kailine žvėrininkyste, triušininkyste ir bitininkyste, jų produktais, taip pat saugomomis senosiomis Lietuvos ūkinių gyvūnų veislėmis, gyvulininkystės specialistų rengimu bei darbo gyvulininkystės srityje galimybėmis;

5.2. pristatyti vaikams ir jaunimui gyvulininkystės sektorių;

5.3. gerinti gyvulininkystės srities profesijų įvaizdį.

**IV SKYRIUS**

**REMIAMA VEIKLA**

6. Parama teikiama vaikų ir jaunimo gyvulininkystės šviečiamiesiems renginiams (toliau – šviečiamasis renginys) įgyvendinti.

7. Programa įgyvendinama iš Lietuvos Respublikos valstybės biudžeto lėšų.

8. Finansuojama 100 proc. Programos įgyvendinimui tinkamų finansuoti išlaidų.

**V SKYRIUS**

**PROGRAMOS DALYVIAI**

9. Programos dalyviai:

9.1. švietimo įstaigų, įgyvendinančių ikimokyklinio ir priešmokyklinio ugdymo programą, vaikai (I modulis). Per vieną Programos įgyvendinimo laikotarpį dalyvauja ne daugiau kaip  penkiolika švietimo įstaigų. Viena švietimo įstaiga Programoje dalyvauja su viena dalyvių grupe. Vienoje Programos  dalyvių grupėje turi būti ne daugiau kaip 25 vaikai, bet ne mažiau nei 20;

9.2. švietimo įstaigų, įgyvendinančių pradinio ugdymo programą, mokiniai (1–4 klasės) (II modulis). Per vieną Programos įgyvendinimo laikotarpį dalyvauja ne daugiau kaip  penkiolika švietimo įstaigų.  Viena švietimo įstaiga Programoje dalyvauja su viena dalyvių grupe.  Vienoje Programos dalyvių grupėje turi būti ne daugiau kaip 25 mokiniai, bet ne mažiau nei 20;

9.3. švietimo įstaigų, įgyvendinančių pagrindinio ugdymo programą, mokiniai (5–8 klasės) (III modulis). Per vieną Programos įgyvendinimo laikotarpį dalyvauja ne daugiau kaip  dešimt švietimo įstaigų.  Viena švietimo įstaiga Programoje dalyvauja su viena dalyvių grupe. Vienoje Programos dalyvių grupėje turi būti ne daugiau kaip 25 mokiniai, bet ne mažiau nei 20.

**VI SKYRIUS**

**TINKAMI Pareiškėjai**

10.Tinkamas pareiškėjas yra Lietuvos ikimokyklinio, priešmokyklinio ugdymo įstaiga, pradinio arba pagrindinio ugdymo įstaiga, nustatyta tvarka pateikusi paraišką VšĮ Kaimo verslo ir rinkų plėtros agentūrai (toliau – Agentūra) dalyvauti įgyvendinant Šviečiamąją gyvulininkystės programą.

**VII SKYRIUS**

**TINKAMI LEKTORIAI**

11. Tinkami lektoriai:

11.1. švietimo įstaigų pedagogai (darbuotojai):

11.1.1. ikimokyklinio, priešmokyklinio ugdymo pedagogai (auklėtojai, vykdantys šviečiamąją veiklą darželiuose), turintys ne mažiau kaip vienų metų darbo patirties darželiuose bei užsiimantys ugdomąja, šviečiamąja veikla darželiuose;

11.1.2. pradinio ugdymo pedagogai (pradinių klasių mokytojai), turintys ne mažiau kaip vienų metų darbo patirties pradinėse mokyklose bei užsiimantys ugdomąja, šviečiamąja veikla pradinio ugdymo mokyklose;

11.1.3. 5–8 klasių gamtos mokslų, biologijos mokytojai, turintys ne mažiau kaip vienų metų darbo patirties pagrindinėje mokykloje bei užsiimantys ugdomąja, šviečiamąja veikla pagrindinio ugdymo mokyklose.

11.2. Ūkininkas, įgijęs žaliąjį diplomą ir laikantis savo ūkyje ūkinius gyvūnus.

11.3. Gyvulininkystės srities specialistas, įgijęs ne mažesnį kaip magistro kvalifikacinį laipsnį ar jam prilygstantį aukštąjį išsilavinimą ir ne mažiau kaip trejus metus užsiimantis ugdomąja, šviečiamąja veikla mokslo ir studijų institucijoje.

12. Dokumentus *(išsilavinimo dokumentų kopiją (-jas), gyvenimo aprašymus (CV) ir kt.)*, įrodančius*,* kad lektoriai atitinka Taisyklių 11 punkto reikalavimus, švietimo įstaigos (pagrindinės darbovietės) sutikimą dėl dalyvavimo Programos modulyje pareiškėjas pateikia kartu su paraiška.

**VIII SKYRIUS**

**TINKAMOS FINANSUOTI IŠLAIDOS**

13. Tinkamomis finansuoti išlaidomis laikomos su Programos įgyvendinimu susijusios išlaidos, patirtos nuo Šviečiamosios gyvulininkystės programos, patvirtintos žemės ūkio ministro 2014 m. liepos 16 d. įsakymu Nr. 3D-616 „Dėl Šviečiamosios gyvulininkystės programos“ patvirtinimo“, įsigaliojimo dienos.

14. Tinkamos finansuoti išlaidos:

14.1. Programos administravimo išlaidos:

14.1.1. darbo užmokestis ir kitos su darbo santykiais susijusios išmokos ir mokesčiai Programą administruojančiam (-tiems) asmeniui (-ims);

14.1.2. komunikacinės išlaidos(pašto, telefono ir kt.);

14.1.3. kanceliarinės prekės;

14.1.4. biuro įrangos (kompiuterių, fakso, telefono aparato, spausdintuvo, dauginimo aparatų, kitos biuro įrangos) nuoma;

14.1.5. patalpų nuoma;

14.1.6. komunalinės paslaugos;

14.1.7. kelionės ir (ar) transporto (nuomos ir kitos transporto išlaikymo) išlaidos;

14.1.8. kompiuterinės programinės įrangos, skirtos administruoti Programą, nuomos arba įsigijimo išlaidos.

14.2. Programos vykdymo išlaidos:

14.2.1. mokymo (metodinės) medžiagos sukūrimas, maketavimas, parengimas ir priemonių įsigijimas pagal tris modulius:

14.2.1.1. ikimokyklinio ir priešmokyklinio ugdymo įstaigoms, įgyvendinančioms Programos I modulį: metodinės medžiagos sukūrimas (el. versija) darželio auklėtojams (pedagogams), edukacinių-informacinių (animacinių) videofilmų (DVD) apie ūkinius gyvūnus ir užduočių knygelių sukūrimas ir padauginimas, dėlionių (medinių, popierinių, plastikinių) sukūrimas ir padauginimas, spalvinimo knygelių įsigijimas darželio auklėtiniams;

14.2.1.2. švietimo įstaigoms, įgyvendinančioms Programos II modulį: metodinės medžiagos sukūrimas (el. versija) pradinių klasių mokytojams (pedagogams); edukacinių-informacinių videofilmų (DVD) apie ūkinius gyvūnus ir užduočių knygelių sukūrimas ir padauginimas 1–4 klasės mokiniams;

14.2.1.3. švietimo įstaigoms, įgyvendinančioms Programos III modulį: metodinės medžiagos sukūrimas (el. versija) biologijos ir gamtos mokslų mokytojams (pedagogams); edukacinių-informacinių videofilmų (DVD) apie ūkinius gyvūnus ir užduočių knygelių sukūrimas ir padauginimas 5–8 klasės mokiniams;

14.2.2. dovanos Programos dalyviams – krepšių, atšvaitinių kuprinių, puodelių, vaikiškų saugos liemenių su atšvaitais (signalinių liemenių), knygų skirtukų, magnetukų, užrašų knygelių, mokyklinių (darželinukams) kanceliarinių prekių (mokymo priemonių) rinkinių, gyvūnų atlasų (arba vadovų gyvūnams pažinti) įsigijimas;

14.2.3. pažintinių išvykų į ūkininko ūkį ir (arba) žemės ūkio bendrovę organizavimo išlaidos: atlygis lektoriui; lektoriaus kelionės ir (ar) transporto (nuomos ir kitos transporto išlaikymo), kanceliarinių prekių, priemonių (vienkartinių spec. drabužių ir kitų priemonių, būtinų šviečiamajam renginiui organizuoti) įsigijimoišlaidos; dalomosios medžiagos parengimo ir dauginimo išlaidos; Programos dalyvių kelionės ir (ar) transporto išlaidos; patalpų nuoma, šviečiamojo renginio dalyvių aprūpinimas maistu. Šviečiamojo renginio trukmė **–** ne mažiau kaip 4 (keturios) akademinės valandos;

14.2.4. pažintinių išvykų į mokslo ir studijų instituciją (-jas), kuriose laikomi ūkiniai gyvūnai (eksperimentiniai ūkiai, laboratorijos, Lietuvos ūkinių gyvūnų genetinių išteklių apsaugos koordinavimo centras ir kt.), organizavimo išlaidos: atlygis lektoriui (-iams), patalpų nuoma, priemonių (vienkartinių spec. drabužių ir kitų priemonių, būtinų šviečiamajam renginiui organizuoti) įsigijimoišlaidos; Programos dalyvių kelionės ir (ar) transporto išlaidos; šviečiamojo renginio dalyvių aprūpinimas maistu. Šviečiamojo renginio trukmė **–** ne mažiau kaip 4 (keturios) akademinės valandos;

14.2.5. Ūkinių gyvūnų parodų, mugių, kurios vyks Programos dalyvių švietimo įstaigose, organizavimo išlaidos: atlygis lektoriui; lektoriaus kelionės ir (ar) transporto (nuomos ir kitos transporto išlaikymo), gyvūnų transportavimas (transporto, narvelių nuoma, degalai, kt.), pašarų ir (arba) lesalų įsigijimas.

14.3. Programos viešinimo išlaidos:

14.3.1. Programos stiliaus knygos (*brand book)* (reklaminio langelio, „bėgančios eilutės“, kaičiosios reklamjuostės ir kt.), paskyros socialiniame tinkle sukūrimas, informacijos skelbimas ir priežiūra;

14.3.2. straipsnių parengimas ir skelbimas spaudoje;

14.3.3. reportažai, laidos televizijoje.

15. Lėšos Programos administravimui neturi viršyti 10 proc. atitinkamais metais Programai skirtų lėšų.

**IX SKYRIUS**

**PARAIŠKŲ PILDYMO, TEIKIMO IR ADMINISTRAVIMO TVARKA**

16. Paraiška – Taisyklių 1 priede nustatytos formos dokumentas, kurį turi užpildyti ir pateikti Agentūrai pareiškėjas, siekiantis dalyvauti įgyvendinant Programą.

17. Kartu su nustatytos formos paraiška būtina pridėti asmens, atsakingo už Programos modulio įgyvendinimą, gyvenimo aprašymą (CV).

18. Pareiškėjas su paraiška gali pateikti kitus papildomus dokumentus, kurie, jo manymu, gali būti svarbūs vertinant paraišką.

19. Kvietimą teikti paraiškas skelbia Agentūra Lietuvos Respublikos žemės ūkio ministerijos (toliau – Ministerija) ir Agentūros interneto svetainėse.

20. Viena švietimo įstaiga gali teikti ne daugiau kaip vieną paraišką, nurodydama joje informaciją apie įstaigos klasę / grupę, norinčią dalyvauti Programos modulyje.

21. Paraiškos, pateiktos po kvietime nustatyto termino, nepriimamos.

22. Paraiškos pildomos lietuvių kalba ir turi būti pateiktos elektroniniu paštu gyvulininkyste@litfood.lt.

23. Paraišką ir reikalaujamus dokumentus iš pareiškėjo priima, registruoja ir vertinimą atlieka Agentūra.

24. Paraiškos pagal Programos I–III modulius priimamos iš visų Lietuvos Respublikos teritorijos apskričių (toliau – apskritis). Iš tinkamų finansuoti paraiškų, atsižvelgiant į Taisyklių 25 punkte nustatytus kriterijus, atrenkama po vieną tinkąmą finansuoti paraišką iš kiekvienos apskrities pagal kiekvieną Programos modulį (I–III).Likusios tinkamos finansuoti paraiškos dalyvavimui Programoje atrenkamos atsižvelgiant į Taisyklių 25 punkte nustatytus kriterijus, neatsižvelgiant į apskritį.

25.Pareiškėjų pirmumo vertinimo kriterijai:

25.1. pareiškėjas pirmąjį kartą teikia paraišką dalyvauti Programoje;

25.2. pareiškėjo prisidėjimas nuosavais ištekliais (technologine, kompiuterine įranga ir kt.);

25.3. pareiškėjo iniciatyva ūkininko arba žemės ūkio bendrovės įsitraukimas į Programos modulio įgyvendinimą;

25.4. pareiškėjo vykdoma ir (arba) vykdyta veikla ir patirtis gyvulininkystės srityje (išskyrus pareiškėjo dalyvavimą ankstesniais metais šioje Programoje);

25.5. pareiškėjo nepatvirtinimas ankstesniais metais Programos dalyviu.

26.Jei pareiškėjai, atitinkantys Taisyklėse numatytus kriterijus, surenka vienodą balų skaičių, pirmumas teikiamas anksčiau paraišką pateikusiajam.

27. Agentūra per 20 darbo dienų, pasibaigus kvietimui teikti paraiškas, atlieka paraiškų vertinimą užpildydama Paraiškos vertinimo pažymą pagal Taisyklių 2 priedą ir parengia paraiškų suvestines pagal Taisyklių 3 priedą, kurias elektroniniu paštu siunčia Lietuvos Respublikos žemės ūkio ministerijos sudarytai vertinimo komisijai (toliau – Komisija) ir organizuoja Komisijos posėdį.

28. Komisija priima rekomendacinio pobūdžio sprendimą dėl pareiškėjų dalyvavimo Programos moduliuose. Komisijos sprendimas įforminamas posėdžio protokolu.

29. Galutinį sprendimą dėl pareiškėjų dalyvavimo Programoje, remdamasis Komisijos protokolu, priima žemės ūkio ministras.

30. Ne vėliau kaip per 5 darbo dienas nuo žemės ūkio ministro įsakymo, kuriuo patvirtinamas Programos dalyvių sąrašas, įsigaliojimo dienos Agentūra Programos dalyvius informuoja el. paštu ir skelbia Ministerijos [www.zum.lrv.lt](http://www.zum.lrv.lt) ir Agentūros interneto [www.litfood.lt](http://www.litfood.lt) svetainėse.

**X SKYRIUS**

**PROGRAMOS MODULIŲ VYKDYMAS**

31. Programos dalyvis:

31.1**.** iki kiekvieno mėnesio 20 d. el. paštu [gyvulininkyste@litfood.lt](mailto:gyvulininkyste@litfood.lt) teikia Agentūrai ateinančio mėnesio šviečiamųjų renginių grafiką, nurodydamas įstaigos pavadinimą, paraiškos numerį, Programos modulį, vykdymo vietą ir datą, vykdymo trukmę, planuojamą šviečiamojo renginio dalyvių (vaikų grupės ar klasės) skaičių, nurodydamas atsakingo už Programos modulio įgyvendinimą auklėtojo arba mokytojo (-jos) vardą ir pavardę;

31.2. įgyvendinantis Programos I modulį, savarankiškai vykdo šviečiamąją veiklą savo švietimo įstaigoje pagal suteiktą metodinę medžiagą ir priemones bei dalyvauja Agentūros organizuojamoje ūkinių gyvūnų parodoje arba mugėje;

31.3. įgyvendinantis Programos II modulį, savarankiškai vykdo šviečiamąją veiklą savo švietimo įstaigoje pagal suteiktą metodinę medžiagą ir priemones bei dalyvauja Agentūros organizuojamoje pažintinėje išvykoje į ūkininko ūkį arba žemės ūkio bendrovę;

31.4. įgyvendinantys Programos III modulį, savarankiškai vykdo šviečiamąją veiklą savo švietimo įstaigoje pagal suteiktą metodinę medžiagą ir priemones ir dalyvauja Agentūros organizuojamoje pažintinėje išvykoje į mokslo ir studijų instituciją;

31.5. dalyvauja baigiamajame konkurse;

31.6. savo švietimo įstaigos interneto svetainėje viešina Programos modulio įgyvendinimą.

32. Agentūra vykdo Programos administravimą:

32.1. vadovaudamasiLietuvos Respublikos viešųjų pirkimų įstatymo nuostatomis perka prekes ir paslaugas, būtinas Programai įgyvendinti;

32.2. vykdo paraiškų surinkimą ir vertinimą;

32.3. organizuoja Komisijos posėdžius;

32.4. aprūpina Programos dalyvius šviečiamųjų renginių metodine medžiaga ir priemonėmis;

32.5. organizuoja ir koordinuoja ūkinių gyvūnų parodas ar muges ikimokyklinio ar priešmokyklinio ugdymo įstaigose, pažintines išvykas į ūkininkų ūkius (žemės ūkio bendroves) ir mokslo ir studijų institucijas;

32.6. kartu su Ministerija organizuoja baigiamąjį Programos dalyvių konkursą.

**XI SKYRIUS**

**PATIKROS**

33. Vykstant šviečiamajam renginiui gali būti atliekamos patikros vietoje.

34. Už šviečiamojo renginio patikros organizavimą ir vykdymą atsakingas Ministerijos Gyvulininkystės ir veislininkystės skyrius (toliau – GV skyrius).

35. Patikros vietoje metu tikrinama:

35.1. šviečiamojo renginio vieta, trukmė;

35.2. dalyvių grupės (ar į šviečiamąjį renginį užsiregistravusių asmenų skaičius atitinka šviečiamajame renginyje dalyvaujančių asmenų skaičių, ar atitinka Taisyklėse rekomenduojamą dalyvių skaičių, ar šviečiamajame renginyje pagal Programos modulį dalyvauja tikslinė dalyvių grupė);

35.3. lektoriaus (-ių) kvalifikacija (ar išsilavinimas atitinka šviečiamojo renginio temą, ar lektorius aiškiai ir suprantamai pristato dalyviams šviečiamojo renginio medžiagą, ar taikomi aktyvūs mokymo metodai);

35.4. šviečiamojo renginio turinys ir jo atitiktis šviečiamojo renginio Programos moduliui (I, II, III);

35.5. vaizdinių, techninių ir kt. priemonių panaudojimas šviečiamojo renginio metu.

36. Šviečiamojo renginio patikrą atliekantis Ministerijos GV skyriaus darbuotojas pildo šviečiamojo renginio patikros atlikimo ataskaitą pagal Taisyklių 4 priedą ir teikia Agentūrai**.**

**XII SKYRIUS**

**BAIGIAMOSIOS NUOSTATOS**

37. Už Programos įgyvendinimą ir teisingą lėšų paskirstymą atsakinga Ministerija ir Agentūra.

38. Asmenys, pažeidę Taisyklių nuostatas, atsako Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_